b"\n_START_ARTICLE_\nR\xc3\xa6vegade\n_START_PARAGRAPH_\nR\xc3\xa6vegade er en gade i Indre By i K\xc3\xb8benhavn, der ligger mellem Borgergade og Sankt Pauls Plads. Gaden er opkaldt efter dyret r\xc3\xa6v._NEWLINE_Gaden var oprindelig en del af kong Christian 4.s anl\xc3\xa6ggelse af de f\xc3\xb8rste dele af Nyboder i 1630'erne og 1640'erne og udgjorde en del af en gruppe gader mellem Borgergade og Adelgade, der fik navne efter dyr. Dengang eksisterede Sankt Pauls Plads ikke, og i stedet fortsatte R\xc3\xa6vegade frem til Adelgade, der dengang gik p\xc3\xa5 skr\xc3\xa5 gennem kvarteret, og hvor den stadigt eksisterende Krusemyntegade l\xc3\xa5 som en forl\xc3\xa6ngelse af R\xc3\xa6vegade. Omkring 1870 blev Adelgade imidlertid rettet ud, og gadekrydset forsvandt under nyopf\xc3\xb8rte etageejendomme. Ydermere anlagdes Sankt Pauls Kirke henover en anden del af R\xc3\xa6vegade, der i stedet blev afkortet til den omkringliggende plads, fra 1930 Sankt Pauls Plads. I den modsatte ende l\xc3\xa5 i \xc3\xb8vrigt oprindeligt Kattegade som en tilsvarende forl\xc3\xa6ngelse op til Store Kongensgade, men den forsvandt ligeledes til fordel for etageejendomme i 1870'erne._NEWLINE_I den overlevende del af R\xc3\xa6vegade er Christian 4.s Nyboder-huse for l\xc3\xa6ngst forsvundet. I stedet ligger p\xc3\xa5 begge sider de toetages s\xc3\xa5kaldte Gr\xc3\xa5 Stokke, som arkitekten Olaf Schmidth opf\xc3\xb8rte i 1889 hhv. 1893. De var inspireret af tidens arbejderboliger men tilpasset Nyboders eksisterende arkitektur."